**Vyhlásenie Obchodnej verejnej súťaže o najvhodnejší návrh na uzavretie Kúpnej zmluvy na predaj pozemkov KN C 1194/123 a 1194/126**

**v lokalite Pod hájom**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MESTO LIPANY, so sídlom Krivianska 1, 082 71 Lipany**

zastúpené primátorom Ing. Vladimírom Jánošíkom **vyhlasuje**, v súlade so zákonom č. 138/1991 Zb. o majetku obcí v znení neskorších predpisov a v zmysle § 281 a následných ustanovení zákona č. 513/1991 Zb. Obchodného zákonníka a v súlade s uznesením Mestského zastupiteľstva v Lipanoch č. 6/2023/VII.4 zo dňa 23.03.2023

**obchodnú verejnú súťaž**

o najvhodnejší návrh na uzavretie Kúpnej zmluvy na predaj nehnuteľností v lokalite Pod hájom – pozemkov KN C 1194/123 a 1194/126 v k. ú. Lipany za nasledovných podmienok:

1. **Predávajúci/Vyhlasovateľ**

**Mesto Lipany**

so sídlom Krivianska 1, 082 71 Lipany

IČO: 00 327 379

štatutárny orgán: Ing. Vladimír Jánošík – primátor mesta

kontaktná osoba: Ing. Ján Baňas

email: jan.banas@lipany.sk

telefónny kontakt: 051/4881164

1. **Predmet obchodnej verejnej súťaže**
2. Predmetom obchodnej verejnej súťaže je prevod vlastníckeho práva k jednotlivým  nehnuteľnostiam samostatne v podiele 1/1 k celku:
3. pozemku parc. Registra KNC, č. 1194/123, druh pozemku: záhrada vo výmere 773 m2 zapísaného na LV č. 1375 pre okres: Sabinov, obec: Lipany, katastrálne územie: Lipany;
4. pozemku parc. Registra KNC, č. 1194/126, druh pozemku: záhrada vo výmere 618 m2 zapísaného na LV č. 1375 pre okres: Sabinov, obec: Lipany, katastrálne územie: Lipany;

(ďalej spoločne aj „predmet obchodnej verejnej súťaže“).

Predmet obchodnej verejnej súťaže musí byť využitý len na účel v zmysle územného plánu mesta Lipany.

2.2. Podrobnejšie informácie o súčasnom stave nehnuteľností s možnosťou napojenia na inžinierske siete, ktoré sú predmetom obchodnej verejnej súťaže, získajú záujemcovia počas pracovných dní v čase od **08:00 do 11:00 hod.** v sídle vyhlasovateľa, počas doby trvania obchodnej verejnej súťaže po dohode s kontaktnou osobou uvedenou v identifikácii vyhlasovateľa.

1. **Požadované náležitosti súťažného návrhu na uzavretie Kúpnej zmluvy**

Súťažný návrh na uzavretie Kúpnej zmluvy musí obsahovať:

1. **návrh Kúpnej zmluvy**.

 ̶ Účastník súťaže je povinný doplniť návrh Kúpnej zmluvy podľa vzoru, ktorý je neoddeliteľnou prílohou súťažných podmienok. Ustanovenia návrhu Kúpnej zmluvy v priloženom vzore sú záväzné a nemenné**. Účastník je povinný doplniť tieto vyznačené údaje**:

1. **identifikačné údaje fyzickej osoby/právnickej osoby** (v záhlaví zmluvy)
* meno a priezvisko, ako aj rodné priezvisko, adresu trvalého pobytu, dátum narodenia, rodné číslo, štátne občianstvo, v prípade fyzickej osoby;
* obchodné meno, sídlo, IČO, DIČ, štatutárny orgán, v prípade právnickej osoby;
* ak niektorým z uvedených identifikačných údajov účastník súťaže nedisponuje, možno ho z návrhu zmluvy vypustiť,
* v prípade ak kupujúcim budú manželia, ktorí nadobudnú nehnuteľnosť do bezpodielového spoluvlastníctva manželov, tak návrh musí obsahovať identifikačné údaje oboch manželov.

b. **číslo parcely, výmeru parcely –** v čl. I. bod 1. návrhu Kúpnej zmluvy

1. **kúpnu cenu** – číslom a slovom v požadovanom vyčíslení v čl. III. bod 1. návrhu Kúpnej zmluvy; vyhlasovateľ súťaže určuje **minimálnu kúpnu cenu** nasledovne:

- vo výške **min.** **60,- €/m2** za pozemky

parc. registra KNC, č. 1194/123, druh pozemku: záhrada vo výmere 773 m2;

parc. registra KNC, č. 1194/126, druh pozemku: záhrada vo výmere 618 m2;

zapísané na LV č. 1375, okres: Sabinov, obec: Lipany, katastrálne územie: Lipany;

1. **Súťažný návrh - určenie kontaktných údajov, čísla vybranej parcely a kúpnej ceny €/m2**
* Účastník súťaže uvedie v Súťažnom návrhu (príloha č. 2) kontaktnú osobu s uvedením jej mena a priezviska, tel. čísla a e-mailu; účastník súťaže ďalej uvedie vlastnú korešpondenčnú adresu určenú na doručovanie písomností súvisiacich s obchodnou verejnou súťažou, číslo vybranej parcely a kúpnu cenu €/m2.
1. Každý účastník súťaže je povinný zložiť finančnú zábezpeku vo výške **4.000,- EUR** na účet mesta Lipany IBAN: SK83 5600 0000 0034 1149 8003, pri prevode v informácií pre príjemcu uviesť meno, priezvisko alebo obchodné meno účastníka súťaže a číslo parcely. Doklad o zložení zábezpeky alebo jeho kópia musí byť súčasťou prihlášky do obchodnej verejnej súťaže. Zábezpeka neúspešným účastníkom súťaže bude vrátená po zaplatení kúpnej ceny zo strany úspešného účastníka. V prípade, že úspešný účastník súťaže nepodpíše kúpnu zmluvu, stráca nárok na vrátenie zábezpeky, ktorá prepadne v prospech mesta Lipany a mesto Lipany ponúkne podpísanie kúpnej zmluvy ďalšiemu účastníkovi obchodnej verejnej súťaže podľa poradia ponúknutej kúpnej ceny k príslušnej parcele.
2. Návrh kúpnej zmluvy vypracovaný podľa zákona č. 40/1964 Zb. Občiansky zákonník, musí byť **podpísaný účastníkom súťaže, resp. jeho štatutárnym orgánom**, ktorý je oprávnený konať za účastníka súťaže. Znenie kúpnej zmluvy, ktorú účastník predloží, bude korešpondovať so vzorom kúpnej zmluvy, predloženej vyhlasovateľom a uvedenej v Prílohe č. 1 tohto vyhlásenia obchodnej verejnej súťaže ako jej neoddeliteľná príloha.
3. Účastník súťaže nemôže označiť údaje svojho návrhu ako dôverné. Vyhlasovateľ obchodnej verejnej súťaže sa zaväzuje postupovať v súvislosti s poskytnutými osobnými údajmi v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.
4. **Podmienky účasti v súťaži**
5. Súťažné podmienky je možné získať v pracovných dňoch v čase od 8:00 hod do 11:00 hod v sídle vyhlasovateľa alebo na internetovej stránke mesta Lipany: [www.lipany.sk](http://www.lipany.sk)
6. Účastníkom súťaže môže byť výlučne fyzická osoba, ktorá najneskôr v deň podávania súťažného návrhu dovŕšila vek 18 rokov, je plne spôsobilá na práve úkony, alebo právnická osoba s vlastnou právnou subjektivitou. Záujemca, ktorým je fyzická osoba - podnikateľ prikladá k prihláške do obchodnej verejnej súťaže aj originál alebo overenú fotokópiu živnostenského oprávnenia, respektíve originál alebo overenú fotokópiu výpisu zo živnostenského registra, pričom originál nesmie byť starší ako 3 mesiace ku dňu predkladania dokladov.
7. Predložený návrh nie je možné odvolať po uplynutí lehoty určenej na predkladanie súťažných návrhov.
8. Každý účastník súťaže môže podať jeden návrh na uzatvorenie Kúpnej zmluvy na každú z parciel registra CKN č. 1194/123 a 1194/126 samostatne. V tom prípade je povinný zložiť finančnú zábezpeku ku každému súťažnému návrhu samostatne.
9. Návrh podaný neskôr tým istým účastníkom súťaže ruší jeho predchádzajúci podaný návrh týkajúci sa konkrétnej parcely.
10. Predložený návrh nie je možné meniť ani dopĺňať, ani ho upravovať po uplynutí lehoty určenej na predkladanie súťažných návrhov.
11. Účastník predkladá svoj návrh v písomnej forme v slovenskom jazyku.
12. **Účel využitia nehnuteľnosti**: v zmysle územného plánu Mesta Lipany.
13. **Súťažné podmienky**
14. **Lehota, do ktorej možno predložiť súťažný návrh:** **do 25.04. 2023 do 10 hod.**
15. Súťažný návrh je potrebné predložiť v uzavretom obale s uvedením:
* identifikačných údajov účastníka súťaže,
* označenia súťaže „Neotvárať – Obchodná verejná súťaž – lokalita Pod hájom - Kúpna zmluva“,
* adresa vyhlasovateľa súťaže: „Mesto Lipany, Krivianska 1, 082 71 Lipany“.
1. Súťažný návrh môže byť doručený osobne do podateľne Mestského úradu Lipany, Krivianska 1, 082 71 Lipany (v pracovných dňoch) alebo zaslaný poštou na adresu vyhlasovateľa súťaže. V prípade doručovania návrhu poštou sa za deň doručenia návrhu považuje deň doručenia poštovej zásielky vyhlasovateľovi. Doručený súťažný návrh musí byť opatrený podacou pečiatkou vyhlasovateľa s vyznačením dátumu a času doručenia.
2. Otváranie obálok sa uskutoční do 3 dní od uplynutia lehoty na podávanie súťažných návrhov. Otváranie obálok je neverejné. Vyhodnocovať sa budú len tie návrhy, ktoré boli predložené v stanovenom termíne a ktorých obsah zodpovedá uverejneným podmienkam súťaže.
3. Vyhlasovateľ súťaže oznámi výsledky hodnotenia jej účastníkom písomne v lehote do 10 pracovných dní odo dňa vyhodnotenia obchodnej verejnej súťaže s uvedením poradia úspešnosti. Vyhlasovateľ súťaže si vyhradzuje právo predĺžiť lehotu na vyhlásenie vybraného súťažného návrhu.
4. **Vyhlasovateľ súťaže si vyhradzuje právo bez uvedenia dôvodu kedykoľvek do prijatia návrhu (podpisu kúpnej zmluvy)** **zrušiť túto obchodnú verejnú súťaž**. O zrušení súťaže budú účastníci súťaže, ktorí podali návrhy, písomne vyrozumení. Zrušenie bude uverejnené na úradnej tabuli a na internetovej stránke vyhlasovateľa.
5. **Vyhlasovateľ súťaže si vyhradzuje právo odmietnuť všetky predložené návrhy**. Odmietnutie predložených návrhov odošle vyhlasovateľ uchádzačom do 10 pracovných dní odo dňa vyhodnotenia obchodnej verejnej súťaže.
6. **Vyhlasovateľ súťaže si vyhradzuje právo vyradiť súťažný návrh z obchodnej verejnej súťaže v prípade zistenia jeho neúplnosti** z hľadiska vyhlásených podmienok alebo v prípade doručenia súťažného návrhu po stanovenom termíne.
7. **Vyhlasovateľ súťaže si vyhradzuje právo zmeniť podmienky** obchodnej verejnej súťaže, ukončiť obchodnú verejnú súťaž alebo predĺžiť lehotu na vyhlásenie výsledku obchodnej verejnej súťaže.
8. Účastníkom súťaže, ktorí v obchodnej verejnej súťaži neuspeli, vyhlasovateľ oznámi, že ich návrhy boli odmietnuté.
9. Výdavky spojené s účasťou v obchodnej verejnej súťaži znáša každý účastník v celom rozsahu na vlastné náklady.
10. Vyhlasovateľ súťaže si vyhradzuje právo uzatvoriť Kúpnu zmluvu k nehnuteľnostiam – k jednotlivým parcelám, ktoré sú predmetom obchodnej verejnej súťaže len s víťazom súťaže pri jednotlivých parcelách. Víťazovi verejnej obchodnej súťaže bude k oznámeniu predložený návrh kúpnej zmluvy a bude vyzvaný, aby v termíne do 7 dní od doručenia oznámenia odsúhlasil a podpísal kúpnu zmluvu. V prípade neodôvodneného nedodržania termínu na podpísanie kúpnej zmluvy zo strany víťaza verejnej obchodnej súťaže si vyhlasovateľ vyhradzuje právo túto súťaž zrušiť.
11. **Spôsob výberu najvhodnejšieho návrhu**
12. Súťažná komisia na vyhodnotenie návrhov posúdi, či všetky predložené návrhy zodpovedajú zverejneným súťažným podmienkam vyhlasovateľa a rozhodne, či návrh zaradí do vyhodnotenia. Predložené návrhy sa budú posudzovať na základe nasledovných hodnotiacich kritérií:
* **výška ponúknutej kúpnej ceny pri jednotlivých parcelách, pričom víťazná bude ponuka s najvyššou ponúknutou cenou pri každej parcele samostatne.**

Súťažná komisia určí poradie návrhov pri jednotlivých parcelách.

V prípade rovnosti ponúknutých cien pri jednotlivých parcelách bude úspešnosť uchádzača stanovená podľa dátumu doručenia ponuky, pričom prednosť majú skoršie doručené návrhy.

*Prílohy:*

1. vzor návrhu Kúpnej zmluvy
2. súťažný návrh

 Ing. Vladimír Jánošík

 primátor mesta